|  |
| --- |
| Φιλοσοφικός Λόγος |
| Εισαγωγή (3η ώρα) |
|  |
| Σελίδες 40-42  |
|  |

Φιλοσοφικός Λόγος

**Εισαγωγή (3η ώρα)**

# ερωτήσεις

• • •

1) Σύμφωνα με την παράδοση, στην είσοδο της Ακαδημίας συναντούσε κανείς την επιγραφή «ἀγεωμέτρητος μηδεὶς εἰσίτω». Πώς ερμηνεύετε την επιλογή αυτήν;

2) Ποιοι παράγοντες και ποιες συνθήκες δυσχέραναν την ενασχόληση του Πλάτωνα με τα δημόσια πράγματα της πόλης των Αθηνών;

3) Τι επιχείρησε με τα τρία του ταξίδια στην Κάτω Ιταλία;

4) Τι διαδραματίστηκε κατά τη διάρκεια της παραμονής του Πλάτωνα στη Σικελία στη διάρκεια καθενός από τα τρία ταξίδια του;

5) Πού, πότε και γιατί ίδρυσε την Ακαδημία του ο Πλάτων;

6) Ποια μαθήματα διδάσκονταν στην Ακαδημία σύμφωνα με τις φιλολογικές υποθέσεις;

7) Ποιοι ήταν οι σημαντικότεροι μαθητές του Πλάτωνα;

# **Ε. Ο Πλάτων. Ε1 Ο βίος του**

Γέννηση-καταγωγή-οικογένεια

Ο Πλάτων γεννήθηκε το 428/9 από αριστοκράτες Αθηναίους γονείς.

Πατέρας του ήταν ο **Αρίστων**, γιος του Αριστοκλή, από γένος αριστοκρατικό.

Μητέρα του ήταν η **Περικτιόνη**, από αρχοντική επίσης γενιά.

Θείος της Περικτιόνης ήταν ο **Κριτίας**, σοφιστής και ένας από τους Τριάκοντα Τυράννους.

Αδελφός της Περικτιόνης ήταν ο **Χαρμίδης**, που στα νιάτα του είχε συνδεθεί με τον Σωκράτη. **Πηγή πληροφοριών** για τη ζωή του Πλάτωνα είναι η 7η Επιστολή του, που αποτελεί ένα είδος αυτοβιογραφίας.

Εκπαίδευση και αγωγή Πλάτωνα

Ο Πλάτων έλαβε μουσική και γυμναστική παιδεία. Νέος ασχολήθηκε με την τραγική ποίηση, αλλά δεν ασχολήθηκε ξανά με την ποίηση. Σπουδαίο λογοτεχνικό ταλέντο.

Πολιτική δράση Πλάτωνα

Ενδιαφέρθηκε για την πολιτική ζωηρά, αλλά η ανάμειξη πολλών συγγενών του στο καθεστώς των Τριάκοντα αλλά και η καταδίκη σε θάνατο του Σωκράτη από τη δημοκρατία μετά του Τριάκοντα τον οδήγησαν σε αδιαφορία για τα κοινά της Αθήνας. Κατέφυγε στα Μέγαρα μετά τον θάνατο του Σωκράτη.

Οι **πρώιμοι διάλογοι** του Πλάτωνα γράφτηκαν κατά την πρώτη δεκαετία μετά τον θάνατο του Σωκράτη.

🙡

**Τα ταξίδια του Πλάτωνα και η σικελική εμπειρία.**

α΄ ταξίδι: Στα χρόνια **398-390**, ο Πλάτωνας ταξιδεύει στην Κάτω Ιταλία και τη Σικελία. Το ταξίδι αυτό σημαντικό,

* αφού τότε ήρθε σε επαφή με τον Πυθαγορισμό και τον εκπρόσωπό του, τον Αρχύτα τον Ταραντίνο,
* αλλά και για τη γνωριμία του με τον Διονύσιο Α΄, τύραννο των Συρακουσών (405-367) και τον γαμπρό του, τον Δίωνα.

Οι **συνέπειες** ήταν **δραματικές** για τον Πλάτωνα. Ο νεαρός τύραννος, ο Διονύσιος, ήθελε να στραφεί προς τη φιλοσοφία και να διδαχθεί από τον Πλάτωνα την πολιτική αρετή και σοφία.

Ο Πλάτων πίστεψε στις προθέσεις του τυράννου, αλλά εκδιώχτηκε κακήν κακώς και κινδύνεψε να πουληθεί ως δούλος στην Αίγινα.

β΄ ταξίδι: Το 367 ο Διονύσιος Β΄ και ο Δίων πίεσαν τον Πλάτωνα να επιστρέψει στις Συρακούσες. Ο φιλόσοφος ήθελε να μεταμορφώσει τον Διονύσιο σε φιλόσοφο βασιλέα. Έτσι, επέστρεψε στις Συρακούσες το **366**, για να βρεθεί τελικά "όμηρος" των πολιτικών συγκρούσεων Δίωνα και Διονύσιου.

γ΄ ταξίδι: Επέστρεψε και τρίτη φορά στην Σικελία, το **361**. Το τρίτο αυτό ταξίδι έληξε με τη θλιβερή εμπλοκή διάφορων Ακαδημεικών στην εμφύλια διαμάχη και τα συνεχή πραξικοπήματα που ακολούθησαν.

🙡

Η ίδρυση της Ακαδημίας. **Μετά την επιστροφή του** στην Αθήνα **από το πρώτο** αυτό **ταξίδι** του, ο Πλάτων **ίδρυσε** τη σχολή του, την **Ακαδημία**, στον Κολωνό. Η αυτή σχολή θα λειτουργήσει για εννέα αιώνες, μέχρι το 529 μ.Χ., όταν την έκλεισε ο Ιουστινιανός.

**τοποθεσία Ακαδημίας**: Η σχολή λειτουργούσε σε ένα κτήμα κοντά στο πολύ παλαιότερο γυμναστήριο που ονομαζόταν, όπως και όλη η περιοχή, **Ακαδήμεια**, από τον προστάτη ήρωά του, τον Ακάδημο ή Εκάδημο. Έτσι και η σχολή πήρε το ίδιο όνομα.

Τα **μαθήματα της Ακαδημίας** πρέπει σε μεγάλο βαθμό να ήταν παρόμοια με αυτά που ο Πλάτων ορίζει στην Πολιτεία του ως ιδανική παιδεία των φυλάκων, της ανώτερης τάξης που ασκεί την εξουσία.

**Μεγάλη σημασία** είχαν πάντως τα **μαθηματικά**, που θεωρούνταν ως απαραίτητη προετοιμασία για τη διδασκαλία της διαλεκτικής.

🙡

**Εργασία**: Διαβάστε στο απόσπασμα της Έβδομης Επιστολής που ακολουθεί την αφήγηση του Πλάτωνα για τη στάση του έναντι των δημόσιων πραγμάτων της πόλης του και:

α) εξηγήστε ποια ήταν η αρχική του πρόθεση σχετικά με τα κοινά και ποια η τελική του επιλογή;

β) Ερμηνεύστε την επιλογή του να κάνει τα ταξίδια στη Σικελία συσχετίζοντάς την με την αφήγησή του στην επιστολή.

γ) Ποιες προϋποθέσεις αναφέρει ως αναγκαίες για τη συμμετοχή του στις κοινές υποθέσεις της πόλης του;

|  |
| --- |
| ΠΛ επιστ 324b–326b**Η απογοήτευση του Πλάτωνα από τα υπάρχοντα πολιτεύματα** Η επιστολή αυτή (η έβδομη) αποτελεί απάντηση στην έκκληση για βοήθεια από την πλευρά των συγγενών και των φίλων του δολοφονημένου (το 354 π.Χ.) τυράννου των Συρακουσών, του Δίωνα. Σε αυτήν ο Πλάτων, γέρος πια, θεώρησε σκόπιμο να προχωρήσει σε έναν απολογισμό για τα τρία ταξίδια του στη Σικελία. Ποια ήταν, όμως, η άποψή του για τα υπάρχοντα πολιτεύματα, όταν έφτανε για πρώτη φορά στη Σικελία (390 ή 389 π.Χ);Την εποχή που ήμουν νέος, μου συνέβη το ίδιο που συμβαίνει και σε πολλούς άλλους νέους· σκεφτόμουν πως, αμέσως μόλις γίνω αυτεξούσιος, θα ασχοληθώ με την πολιτική. Ήρθα τότε αντιμέτωπος με την εξής πολιτική κατάσταση στην πόλη μας: επειδή πολλοί κατέκριναν το τότε πολίτευμα, γίνεται πολιτειακή μεταβολή, και επικεφαλής του νέου πολιτεύματος τέθηκαν πενήντα ένας άνδρες ως άρχοντες, ένδεκα στην πόλη και δέκα στον Πειραιά (τα δύο αυτά σώματα αρχόντων έπρεπε να ρυθμίζουν τα θέματα της αγοράς και να διεκπεραιώνουν τα διοικητικά ζητήματα στις δύο πόλεις), ενώ τριάντα άνδρες έγιναν άρχοντες με απόλυτη εξουσία πάνω στο σύνολο της πολιτικής ζωής. Μερικοί από αυτούς έτυχε να είναι συγγενείς και γνωστοί μου· με παρακινούσαν, λοιπόν, εξαρχής να συμμετέχω στις ενέργειές τους, με τον ισχυρισμό ότι πρόκειται για πράγματα που μου ταιριάζουν. Κι αυτό που μου συνέβη τότε δεν είναι καθόλου παράξενο για έναν νέο άνθρωπο· πίστεψα, δηλαδή, ότι αυτοί θα διοικήσουν την πόλη οδηγώντας την από έναν άδικο σε έναν δίκαιο τρόπο ζωής και γι' αυτό είχα έντονα στραμμένη την προσοχή μου σ' αυτούς, για να δω τις μελλοντικές ενέργειές τους. Βλέποντας, λοιπόν, ότι οι συγκεκριμένοι άνδρες, μέσα σε σύντομο χρονικό διάστημα, έκαναν να φαίνεται χρυσάφι η προηγούμενη μορφή πολιτεύματος ―εκτός των άλλων, και τον φίλο μου, τον αρκετά ηλικιωμένο Σωκράτη, για τον οποίο εγώ δεν θα δίσταζα να πω κατηγορηματικά ότι ήταν ο πιο δίκαιος από τους τότε πολίτες, τον έστειλαν μαζί με άλλους να φέρει με τη βία κάποιον πολίτη, για να θανατωθεί· στόχος τους ήταν να τον κάνουν, είτε ήθελε είτε όχι, συνένοχο στις ενέργειές τους· εκείνος όμως αρνούνταν να υπακούσει και προτίμησε να διακινδυνεύσει να υποστεί κάθε συνέπεια, παρά να γίνει συνεργός σε ανίερες πράξεις― επειδή έβλεπα αυτά τα γεγονότα κι άλλα παρόμοια εξίσου σημαντικά, αγανακτούσα και απομακρυνόμουν από τις τότε εγκληματικές ενέργειες. Σε λίγο καταλύθηκε η εξουσία των Τριάκοντα και η τότε μορφή διακυβέρνησης· εκ νέου πάλι τότε, αν και πιο διστακτικά, ωστόσο με γοήτευε η επιθυμία να ασχοληθώ με τα κοινά και την πολιτική. Και σ' εκείνη, βέβαια, την εποχή, επειδή ήταν πολιτικά ταραγμένη, συνέβαιναν πολλά για τα οποία θα μπορούσε κάποιος να αγανακτήσει, και δεν ήταν καθόλου ασυνήθιστο, σε περίοδο πολιτειακής μεταβολής, κάποιοι να εκδικούνται υπερβολικά του αντιπάλους τους· γενικά, ωστόσο, οι εξόριστοι που επέστρεψαν τότε από την εξορία συμπεριφέρθηκαν με πολλή επιείκεια. Δεν ξέρω όμως πώς έγινε πάλι και κάποιοι από τους πολιτικά ισχυρούς οδηγούν σε δίκη τον Σωκράτη που προανέφερα, τον φίλο μας, καταγγέλλοντάς τον με την πιο ανίερη κατηγορία, η οποία ελάχιστα ταίριαζε στον Σωκράτη· εκείνοι λοιπόν τον κατήγγειλαν ως ασεβή και οι δικαστές τον καταδίκασαν και τον θανάτωσαν, αυτόν που δεν θέλησε να γίνει συνένοχος στην εγκληματική προσαγωγή ενός από τους συντρόφους τους, ο οποίος διωκόταν τότε, τον καιρό που και οι ίδιοι δυστυχούσαν στην εξορία. Καθώς, λοιπόν, παρατηρούσα αυτά τα γεγονότα και τους ανθρώπους που ασχολούνται με την πολιτική, κι επιπλέον τους νόμους και τις πολιτικές συνήθειες, όσο περισσότερο τα εξέταζα και προχωρούσα σε ηλικία, τόσο πιο δύσκολο μου φαινόταν να διαχειριστώ με ορθό τρόπο τις πολιτικές υποθέσεις. Γιατί χωρίς φίλους και συντρόφους έμπιστους δεν είναι δυνατόν να αναμειχθεί κανείς στα πολιτικά ―κι αυτούς, ούτε να τους βρεις ήδη διαθέσιμους ήταν εύκολο, γιατί η πόλη μας δεν διοικούνταν πλέον σύμφωνα με τις συνήθειες και τις πρακτικές των πατέρων μας, κι όσο για να αποκτήσεις άλλους καινούργιους, αυτό ήταν αδύνατο χωρίς μεγάλο κόπο―, κι επιπλέον οι γραπτοί νόμοι και τα ήθη μεταβάλλονταν προς το χειρότερο και η μεταβολή αυτή προχωρούσε με εκπληκτικά γρήγορο ρυθμό. Το αποτέλεσμα ήταν ότι, παρόλο που αρχικά αισθανόμουν μια έντονη παρόρμηση να ασχοληθώ με τις υποθέσεις της πόλης, παρατηρώντας τις και βλέποντας να κινούνται αλλοπρόσαλλα προς κάθε κατεύθυνση, στο τέλος ένιωσα το κεφάλι μου να γυρίζει· βέβαια δεν σταμάτησα να εξετάζω αν ήταν δυνατόν να βελτιωθεί η κατάσταση και στα συγκεκριμένα ζητήματα, αλλά και γενικότερα στη διοίκηση της πολιτείας, ωστόσο ανέβαλλα τη δραστηριοποίησή μου στην πολιτική περιμένοντας πάντοτε την κατάλληλη ευκαιρία. Τελικά, κατανόησα ότι όλες οι σύγχρονες πολιτείες διοικούνται με άσχημο τρόπο, ―γιατί οι νόμοι τους έχουν περιέλθει σε κατάσταση σχεδόν αθεράπευτη, εκτός αν υπάρξει μια εκπληκτική προετοιμασία για την αναμόρφωσή τους συνδυασμένη με κάποια εύνοια της τύχης― και αναγκάστηκα, επαινώντας την ορθή φιλοσοφία, να λέω ότι χάρη σε αυτήν μπορεί κανείς να αντιληφθεί τι είναι δίκαιο και στη δημόσια και στην ιδιωτική ζωή. Τα δεινά, επομένως, για το ανθρώπινο γένος δεν θα σταματήσουν, παρά μόνο όταν οι σωστοί και γνήσιοι φιλόσοφοι καταλάβουν την πολιτική εξουσία, ή οι ηγέτες των πόλεων, χάρη σε κάποια θεϊκή πρόνοια, στραφούν στην πραγματική φιλοσοφία. |

Αντώνης Μιχαηλίδης

**Φιλόλογος**